《春兴 其三》
清代·李联琇

缭垣皆蔓菁，多日茁新芽。方柔不采摘，叶大今已花。

此物便军食，屯兵忆褒斜。沃沃彼何知，讵悲蜀妇髽。

我见生远愁，战场尚风沙。虞灶或乏此，衔种倩飞鸦。

不嗤细已甚，取给免士哗。炎炎虽隔境，噀雨怀栾巴。

作者简介：（1820—1878）清江西临川人。字季莹，一字小湖。道光二十五年进士。授编修。咸丰间官至大理寺卿。以病告归。同治间主讲钟山、惜阴两书院。绩学敦行，来学者日盛。有《好云楼集》等。